Bazi in bon'hora allegrias

Bazi in bon'hora allegrias,
in una m'hazis lassadu:
heris bos hapo gosadu,
hoe non sezis plus mias.

Bazi in bon'hora cuntentos,
a chie hat gustu chircade,
lassade sa solidade
lassade sos sentimentos
pro ca tenzo discuntentos
penseris et caristias.
Benide sas agonias,
visitademi o assustos,
ritiradebos sos gustos
bazi in bon'hora allegrias.

Gustos mios istimados
già bido chi mi lassades,
sende gasi ite chircades?
Gustos bazi a sos biados,
lassade sos disdicciados,
lassade s'isfortunadu:
si mortu m'hazis lassadu
ite pius mi cherides?
Et ca difuntu mi idides
in una m'hazis lassadu.

O gustos chi cun cuntentu
et giubilu bos gosao,
in bois mi recreao,
in bois tenia s'appentu.
Ma como in manos bentu,
infelizze hap'agattadu!
Gasie m'hazis pagadu
cun penares et affannos.
Cun cuntentos medas annos
heris bos hapo gosadu.

Festas et divertimentos
a mie lassade solu,
ausentademi consolu
chircademi sos lamentos;
suppostu chi sos cuntentos,
piagheres et melodias
non cherides esser mias
lassademi in tristu piantu:
heris bos gosesi tantu
hoe non sezis plus mias.